Гукъинэж махуэ
«Фыгъ, фыгъ» — къыджаIэрт нэхъыжьхэм. Дэ, сабийхэм, къыдгурыIуэртэкъым дыгъын щIыхуейр, ауэ езыхэр пыхьэу щытлъагъукIэ зы бэлыхь гуэр къызэрыхъуар зыхэтщIэрти, задедгъэкIурт. Мис апхуэдэу сигу къинэжащ 1953 гъэм гъатхэпэм и 5-р.
ЕтIуанэ махуэм къыдэкIа «Къэбэрдей пэжыр», Совет Союз къэрал абрагъуэм и адрей газет псоми хуэдэу, къызэIуех СССР-м и Министрхэм я Советым и Председатель икIи КПСС-м и (ВКП-р КПСС щащIат 1952 гъэм екIуэкIа XIX съездым — ред.) ЦК-м и секретарь товарищ Иосиф Виссарионович Сталиныр» зэрылIам теухуа хъыбар гуауэмкIэ. ар а зэманым гуауэшхуэу зэрыщытам шэч хэлъкъым, ауэ мыбыи занщIэу гу- лъыботэ: ар зэрылIам теухуа некрологым къыбгъурыт дыдэщ «СССР-м и Министрхэм я Советым и Председатель икIи КПСС-м и ЦК-м и секретарь товарищ Иосиф Виссарионович Сталиныр зэрысымаджэм и IуэхукIэ» правительствэм къита хъыбарыр: «Мартым и 2-м и жэщым Москва езым и фэтэрым щыIэу товарищ Сталиным и щхьэкуцIым кровоизлияние къыщыхъуащ, гъащIэм и дежкIэ мыхьэнэшхуэ областхэу щхьэкуцIым иIэхэр къызэщIиубыдэу. Товарищ Сталиным сознаниер фIэкIуэдащ. И Iэ ижьымрэ лъакъуэ ижьымрэ къыдэмыбзыж хъуащ. Сымаджэр гъэхъужыным медицинэ къару нэхъыфIхэр ирашэлIащ». 1953 гъэм гъатхэпэм и 3-м къатауэ хъыбарым щIэтщ, ауэ лIа иужь къытрадзэныр къызыхэкIар сыт?
А зэманым щыIа щытыкIэмрэ нобэр къыздэсым сэтей къэхъуахэмрэ зэпэплъытмэ, псори къыбгуроIуэ: Сталиныр зэрысымаджэр щабзыщIащ псоми, хэбгъэзыхьмэ, Берие Лаврентий абы бгъэдигъэхьакъым дохутырхэр — «Ар мэжей, и гугъу фымыщI» яжриIэри. пцIынкIи хъунщ, ауэ партым и XIX съездми иужькIи Сталиныр езы Берии, Молотовми, Маленькови, нэгъуэщI зыбжанэми хуабжьу зэрытехъущIыхьар къэплъытэмэ, пэж хуэдэу уогупсыс.
Сталин Иосиф щIэлъхьэнымкIэ комиссэ къызэрагъэпэщащ Хрущёв Никитэ и унафэщIу. Абы къикIырт ар къэралым и Iэтащхьэ зэрыхъунур. СССР-м хэIущIыIу ямыщIу щагъэува хабзэм ипкъ иткIэ, лIар щIэлъхьэныр къызэгъэпэщынымкIэ комиссэм и унафэщIыр абы и пIэм иувэрт: Брежнев Леонид и пIэм Андропов Юрий, Андроповым и пIэм Черненкэ Константин, иужьрейм и пIэм Горбачёв Михаил… Совет Союзыр лъэлъэжа иужь а хабзэр кIуэдыжащ.
Къэдгъэлъэгъуэну дыхуейт зи гугъу тщIы комиссэм Сталиным и лэжьэгъу нэхъ гъунэгъу дыдэу щытахэу Маленкови, Молотоври, Ворошиловри зэрыхамыгъэхьар.
Гу зылъытапхъэщ «Товарищ Иосиф Виссарионович Сталиным и телэр зыдэлъ пхъэмбейр Союзхэм я Унэм и Колоннэ залым щыгъэувыным» теухуа унафэри. Ар зэзыдзэкIа Мыз Нэфихь (сэ абы илъэс зыбжанэкIэ сыдэлэжьащ, зы пэш дыщIэсу) жиIэжауэ щытащ «телэр» «хьэдэу» зэрадзэкI щIэмыхъуам и щхьэусыгъуэр: шынэрт… Апхуэдэт зэманыр.
АрщхьэкIэ, гъащIэр гъащIэщ. Мы номерым тетщ «Гъатхасэ лэжьыгъэхэм зэпэщу щIэдзэн» тхыгъэшхуэр. Нэхъ цIыкIукъым «Материал яджар къэпщытэжыныр» тхыгъэри — ар зытеухуар школхэм адыгэбзэр щегъэджэным и Iуэхур егъэфIэкIуэнырщ, зи IэдакъэщIэкIри Кэнжэ дэт курыт школым и завуч, адыгэбзэмрэ литературэмкIэ егъэджакIуэ «Хьэмыгъуокъуэ Хь.»-щ. (иужькIэ а унэцIэр «Хьэмгъуокъу»-кIэ ятхыу хуежьащ). Гу лъывэзгъэтэну сыхуейт «Къэбэрдей пэжыр» а лъэхъэнэм напэкIуэцIиплIу къыдэкI зэрыхъуам.
ШАЛ Мухьэмэд.
